6เดือนกองทุนกิมเอ็งบริหารเงินโต112%
บลจ.กิมเอ็ง ปลื้ม 6 เดือนกองทุนกิมเอ็งตลาดเงินสินทรัพย์โต 112% หลังเดินสายโรดโชว์ลูกค้าบริษัทแม่
3 เม.ย. 2555

บลจ.กิมเอ็ง ปลื้ม 6 เดือนกองทุนกิมเอ็งตลาดเงินสินทรัพย์โต 112% หลังเดินสายโรดโชว์ลูกค้าบริษัทแม่ 
นายไววิทย์ อุทัยเฉลิม ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) กิมเอ็ง (ประเทศไทย) เปิดเผยว่า กองทุนเปิดกิมเอ็งบริหารเงิน (KECASH) มีสินทรัพย์เติบโตขึ้นอย่างก้าวกระโดดโดย 6 เดือนที่ผ่านมา จากเดือนก.ย.2554 ที่ 429.19 ล้านบาท เป็น 908.46 ล้านบาท ณ สิ้นเดือน มี.ค.2555  คิดเป็นเพิ่มขึ้น 112% สูงสุดนับตั้งแต่จัดตั้งกองทุน โดยส่วนใหญ่มาจากเม็ดเงินลงทุนของลูกค้าบริษัทหลักทรัพย์(บล.)เมย์แบงก์ กิมเอ็ง (ประเทศไทย)
“ช่วงที่ผ่านมาบริษัทฯ ได้เดินสายสร้างความเข้าใจเรื่องการลงทุนและการเพิ่มมูลค่าให้พอร์ตลูกค้าผ่านเจ้าหน้าที่การตลาดของบริษัทแม่มากขึ้น โดยมุ่งเน้นความสะดวกสบายในการลงทุนที่ลูกค้าหลักทรัพย์สามารถใช้หน่วยลงทุนเพื่อตัดบัญชีเพื่อซื้อขายหุ้นเสมือนเป็นบัญชีออมทรัพย์ที่พักเงิน เพื่อเพิ่มโอกาสรับผลตอบแทนที่สูงกว่าการฝากออมทรัพย์ โดยไม่ต้องเสียภาษี 15% และสามารถขายหน่วยลงทุนได้ทุกวันทำการเพื่อนำไปชำระค่าหุ้นโดยไม่เสียโอกาสการลงทุน และไม่เสียโอกาสในการได้ดอกเบี้ยผลตอบแทนในวันที่ ถ้าขายหุ้นเข้ากองทุนอย่างอัตโนมัติ”นายไววิทย์ กล่าว 
นอกจากนี้บริษัทได้เร่งขยายตลาดไปยังนักลงทุนทั่วไปอย่างต่อเนื่องผ่านช่องทางการร่วมกิจกรรมต่างๆและกลุ่มนักศึกษาที่กำลังจะก้าวขึ้นมาเป็นนักลงทุนรุ่นใหม่ในอนาคต
ทั้งนี้ กองทุนเปิดกิมเอ็งบริหารเงิน มีสัดส่วนการลงทุนในพันธบัตรรัฐบาล ธนาคารแห่งประเทศไทยและตั๋วเงินคลังถึง 95% ส่วนที่เหลือลงทุนในตราสารของธนาคารพาณิชย์และดำรงสภาพคล่องประมาณ 5% จึงถือว่าเป็นการลงทุนที่มีความเสี่ยงต่ำ มั่นคงและปลอดภัย โดยที่ผ่านมาให้ผลตอบแทนย้อนหลัง 3 เดือน ณ วันที่ 30 มี.ค.2555 อยู่ที่ 2.58% ต่อปี